Nicolay Nissen Paus

Isak Nicolay Nissen Paus (født 6. juni 1885 i Drammen, død 24. april 1968), kjent som Nicolay Nissen Paus eller Nicolay Paus, var en norsk grosserer og fabrikkeier, og medeier i firmaet Paus & Paus.

Biografi
Han vokste opp i Drammen, der faren I.M. Pauss (1835–1907) var skipsreder. Han tilhørte den eldre grenen av slekten Paus, «Drammensgrenen», som stammer fra Hans Povelsson Paus. Hans oldefar Isaach Nicolai Nissen Paus, opprinnelig fra Kviteseid, hadde tatt borgerskap på Strømsø i 1809, og familien var på 1800-tallet virksom der som skipsførere og redere. Han var yngre bror av skipsreder og generalkonsul i Sydney Olav Pauss og av sin mangeårige forretningspartner Alf Paus. Kirurgen Nikolai Nissen Paus var hans fetter.

Han tok handelsskole og hadde studieopphold og praksis i England, Tyskland og Frankrike mellom 1902 og 1907. I 1909 ble han tatt opp som kompanjong i firmaet Paus & Paus, startet av broren tre år tidligere under navnet Helmer & Paus, og var direktør i firmaet 1917–1929. Firmaet var særlig aktivt innen engroshandel med tremasse og cellulose, senere også med kjemikalier, jern, stål og metaller. Firmaet flyttet i 1914 til Kongens gate 14 i Oslo og kjøpte hele denne bygården i 1920.

I 1920 overtok han sammen med broren nesten alle aksjene i A/S Den Norske Papirfiltfabrik, og var styremedlem og administrerende direktør fra 1921 til 1929. Av 500 aksjer tilhørte 499 brødrene Paus, mens en aksje tilhørte A/S Jarlsberg Paper Mills. Ved kongelig resolusjon 12. oktober 1923 fikk det engelske selskapet Porritts & Spencer Ltd. tillatelse til å overta aksjemajoriteten, men med den betingelsen at styrets flertall var norske statsborgere, og brødrene Paus fortsatte derfor å forvalte bedriften på vegne av det engelske firmaet. Nicolay Paus var også styremedlem i De Forenede Kemikaliefabrikker A/S i Sandvika fra 1921 til 1931.

I 1930 grunnla han firmaet Nicolay Paus A/S, som var aktivt som agenturfirma i stålbransjen og som hadde kontor i Øvre Slottsgate 17 i Oslo. Han hadde også en rekke andre verv i næringslivet.

Han ble gift 12. mai 1910 på Bygdøy med sin fjerne slektning (fars syvmenning) Else Margrethe Paus (f. 1885), datter av stålmagnaten Ole Paus og Birgitte Halvordine Schou, som tilhørte «Skiensgrenen» av familien. Deres siste felles forfar i Pausfamilien var Povel Pedersson Paus, som døde i 1682. De var foreldre til Fanny Paus (f. 1911), gift med ambassadør Henrik Andreas Broch, og Lucie Paus (f. 1917), gift med godseier Axel Løvenskiold. Han var morfar til godseier Carl Axel Løvenskiold (1942–1991) og oldefar til godseierne Fredrik Clarin Løvenskiold (f. 1978) og Carl Axel Løvenskiold (f. 1978). Han bodde i Huk aveny 28, senere i Solveien 83.

Han er begravet på Vestre gravlund.

 Referanser 

Kategori:Norske forretningsfolk
Kategori:Personer fra Drammen kommune
Kategori:Personer begravet på Vestre gravlund
Kategori:Fødsler i 1885
Kategori:Dødsfall i 1968